ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ሱዳን፡ ኣብ ዳርፉር ዝተፈጸሙ ገበናት ምጽራይ ጀሚራ 23 ታሕሳስ 2019 ምንጪ ስእሊ, Reuters መግለጺ ስእሊ, በሽር ሱዳን ኣብ ዘበነ መንግስቲ ዑመር ኣልበሽር ኣብ ዞባ ዳርፎር ዝተፈጸሙ ገበናት ምምርማር ከምዝጀመረት ኣኽባሪ ሕጊ እታ ሃገር ገሊጹ። እቲ መስርሕ ፍርዲ ካብታ ሃገር ወጻኢ ክካየድ ከምዝኽእል 'ውን ተሓቢሩ። ቅድሚ ዓሰርተ ዓመታት፡ ዓለማዊ ቤት ፍርዲ ገበነኛታት፡ ብገበን ምጽናት ዓሌት፡ ገበን ኲናትን ኣንጻር ሰብኣዊነትን ኣብ ልዕሊ ዑመር ኣልበሽር ናይ ማእሰርቲ ትእዛዝ ኣወጺኡ ነይሩ። ብዕልዋ መንግስቲ መጺኡ ብዕልዋ ዝወረደ ዑመር ኣልበሽር እቲ ኣብ መንጎ ዓመጽትን ደገፍቲ መንግስቲ ዝኾኑ ሚልሻታትን ኣብ 2003 ኣቆጻጽራ ኣውሮጳ ዝተጀመረ ጎንጺ፡ 300 ሽሕ ሰባት ከምዝቐተለ ሕቡራት ሃገራት ይገልጽ። ኣብታ ሃገር ዝተኻየደ ህዝባዊ ሰልፊ፡ ነቲ ንልዕሊ ሰላሳ ዓመታት ነታ ሃገር ዝመርሐ ኣልበሽር ካብ ስልጣን ዝኣለየ ኮይኑ፡ እታ ሃገር ድማ ኣብ ትሕቲ መሪሕነት መሰጋገሪ መንግስቲ ትርከብ። መግለጺ እቲ ኣኽባሪ ሕጊ ኣኽባሪ ሕጊ እታ ሃገር ተገልሲር ኣል ሃበር፡ እቲ ምርመራ ኣብ ልዕሊ መራሕቲ እቲ ስርዓት ዝነበሩ ዘተኮረ ከምዝኾኑ ገሊጹ። እንተኾነ ዝርዝር ኣሽማት ኣይጠቐሰን። ወተሃደራዊ ቤት ምኽርን ተቓወምትን ሱዳን ኣብ ስምምዕ በጺሖም እቶም ምርመራ ዝግበረሎም ገበናት ቅትለትን ጾታዊ ዓመጽን ዘጠቓልሉ ከምዝኾኑ ዝሓበረ እቲ ኣኽባሪ ሕጊ፡ ዑመር ኣልበሽር ናብ ዓለማዊ ቤት ፍርዲ ገበነኛታት ኲናት ተመሓላሊፉ ክወሃብን እቲ መስርሕ ፍርዲ ካብታ ሃገር ወጻኢ ክካየድ ከምዝኽእልን ሓቢሩ። ምንጪ ስእሊ, AFP መግለጺ ስእሊ, ስደተኛታት ሱዳን አብ ቻድ ኣብ ዳርፉር እንታይ'ዩ ኣጋጢሙ?
